בעבודה זו אתם נדרשים לסמן עבור כל משפט האם הוא מביע רגש חיובי, שלילי או נייטרלי.

בשיטת העבודה שלנו תקבלו בכל פעם מקבץ משפטים לתיוג. כמות המשפטים שתקבלו תהיה קטנה בפעמים הראשונות, לאחר צבירת קרדיט מספק תוכלו לקבל כמות משפטים גדולה יותר בכל פעם.

אין לתייג משפטים שלא תוקנו בשלב א'

כל הסנטימנטים מתייחסים לרגש **סובייקטיבי**, כלומר ביחס לכותב התגובה. ולכן משפט כמו:

"פלוני המלך! אין עליך מחכים לך בקוצר רוח" - זה רגש חיובי, גם אם אני לא נמנה על עדת המעריצים של אותו פלוני.

גם תגובות שהן נכונות **אובייקטיבית** יכולות להכיל רגש, כל עוד זו לא עובדה יבשה.

"גוגל פיתחה את מנוע החיפוש הטוב בעולם" - תגובה חיובית

"גוגל היא החברה עם מחזור הכספים הגדול ביותר בסיליקון וואלי" - עובדה. לא מכיל רגש

רגש חיובי - זו תגובה אוהדת. סובייקטיבית. למשל:

"נוגה ארז ענקית תפרגנו לה"

"נמשיך להצביע ללפיד ובגדול!"

"תודה רבה. נעים לקרוא"

רגש שלילי:

"עונשם של מי שמעלה מחירים"

"המחיר גבוה ואין מה לראות. הכל מיושן"

"מסכים איתך… פה מי שעובד מממן את הפרזיטים"

רגש נייטרלי - דעה שאינה חיובית או שלילית. למשל:

"היום כבר לא מתקנים שעונים, קונים חדש" - זו דעה(לא עובדה גמורה ש100% מהאנשים קונים שעון ולא מתקנים) ואין פה ביקורת על הקונים או על המתקנים.

"הולכים להעלים את המזומן"- גם זו דעה אך ללא ביקורת ברורה חיובית או שלילית.

**שימו לב**: הדאטהסט עלול להכיל משפטים שאינם תקינים מבחינתנו:

1. משפטים ללא הקשר. מקרה נפוץ מאוד בתגובות. כדי לזהות משפט כזה אפשר לשאול את עצמנו האם הסנטימנט של התגובה ישתנה בהתאם למשפט שאליו התגובה מתייחסת. למשל: "גם אני" יהיה משפט חיובי אם הוא נאמר כתגובה על "אני אוהב את ביבי" ושלילי אם הוא נאמר על "אני שונא את ביבי"
2. משפטים שלא מכילים רגש, גם לא נייטרלי. ייתכן ומדובר בעובדה יבשה, או סתם משפט חסר הקשר או "פואנטה" - "כתבו על נתניה", "אין אוקיינוס במונקו"

במקרים כאלו יש לסמן את המשפט כ"**לא תקין"** (סה"כ תהיינה לכם/ן 4 אופציות: חיובי, שלילי, נייטרלי, לא תקין)

איפה זה נהיה מורכב יותר?

1. **סרקזם -** "אני ממש אוהב לחכות 8 שעות בתור כדי להגיש טפסים לביטוח לאומי" - למרות שהמשפט כתוב עם מילים חיוביות(אני ממש אוהב), ברור למי שקורא אותו שיש כאן ביקורת על התור הארוך. ולכן משפט זה יסווג כ**שלילי.** דוגמא נוספת: "רק לפיד! הפוליטיקאי היחיד שמסוגל גם לתקן את היחסים עם כל העולם, גם להכניע את חמאס, וגם להוריד את מחירי הדיור, וכל זה כשהוא בחופשה בחול"
2. משפטים שתלויים בסלנג של השפה: "הסרט החדש מפחיד!" מפחיד זו אמנם מילה עם קונוטציה שלילית, אבל בהקשרים מסוימים היא מייצגת דבר חיובי(כנ"ל פצצה)
3. הבנה של הנימה של המשפט - "כן בטח שהפוליטיקאים ידאגו לנו, זה מה שהם תמיד עושים", המשפט כתוב בצורה חיובית, אבל נאמר בנימה שלילית(דומה קצת לסרקזם)
4. משפטים מסויגים - "**לפעמים אני ממש שונא את התוכנית הזאת**", רגש שלילי אבל מסויג. אנחנו נתייג את המשפט בהתאם לנושא שלו. המשפט הנ"ל למשל יתוייג כמשפט שלילי, אבל המשפט "לפעמים אני ממש שונא את התוכנית הזאת, אבל הפעם יצא להם פרק מדהים!" יתוייג כמשפט חיובי
5. משפטים שתלויים בהקשר - מקרה נפוץ בתגובות באתרים מסוימים, שבהם מגיבים לתגובה של מישהו אחר. הרבה פעמים התגובה חסרת משמעות מחוץ להקשר, במקרה כזה לא נתייג לה רגש - נסמן אותה כתגובה לא תקינה. "אז מה אתה מציע?" "לא כולם, למשל אני לא", "גם אני לא"
6. **אם אתם לא יודעים - לא לסמן!**

**שימו לב:** התיוגים שלכם עוברים בקרה ע"י מתייגים נוספים. משפט שיסומן אחרת ע"י הבקרה יעבור לבדיקה ע"י גורם שלישי. כמות גדולה של משפטים שסומנו לא נכון, עלולה למנוע ממך לקבל עבודת תיוג נוספת

דוגמאות נוספות:

* חחחח עכשיו הוא מתחרט שהוא לא שילם את החוב הקטנטן וזהו.
  + שלילי. מדובר בציניות
* "אני חושב שהאלגוריתם שלהם מעולה, פשוט איכות התכנים ירדה מאוד לאחרונה"
  + המשפט מתחיל חיובי ונגמר עם טון שלילי שלאו דווקא משפיע על החלק הראשון במשפט או מבטל אותו. המשפט שלילי על אף ההסתייגות בהתחלה
* ״ממש חידשתם לנו…….איזה קופירייטר מעולה יש לכם״
  + משפט ציני. שימו לב שבדרך כלל שימוש ב״כן בטח.. ממש.. ברור.. מה שתגידו״ ושלוש נקודות רומז לציניות
* מנהלים של עובדים שעובדים פיזית במפעל ראוי שיגיעו פיזית גם הם
  + נאמר כביקורת על המנהלים ולכן זה שלילי
* "שולחת חיבוק וירטואלי. צר לי לשמוע על הכאב שלכם. "
  + הבעת אמפתיה. למרות שיש כאן "מילים שליליות" כמו כאב וצר, מדובר במשפט חיובי שכן הוא מביע אמפתיה כלפי מושא המשפט
  + כנ"ל:
    - יהי זכרו ברוך שלא תדעו צער
    - מצער מאוד
    - יהי זכרו ברוך. בקצה נפגש ביחד
* יש המון תגובות של אנשים שמתקנים את האיות אחד של השני, איך להתייחס לזה?
  + תגובות עוקצניות ״קודם כל תלמד לכתוב״ - שלילי
  + תגובות "אינפורמטיביות" כמו "אכעס. לא יכעס" - נייטרלי (למרות שזה "מתנשא")